31998R1687
L 214/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1687/98 НА СЪВЕТА
от 20 юли 1998 година
за изменение на Регламент (ЕО) № 1749/96 на Комисията относно обхвата на стоки и услуги от хармонизираните индекси на потребителските цени
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 2494/95 на Съвета от 23 октомври 1995 г. относно хармонизираните индекси на потребителските цени (1), и по-специално член 4 и член 5, параграф 3 от него,
като взе предвид предложението на Комисията,
като взе предвид становището на Европейската централна банка (2),
като има предвид, че съгласно член 5, параграф 1, буква б) от Регламент (ЕО) № 2494/95 всяка държава-членка е длъжна да изготвя хармонизиран индекс на потребителските цени (ХИПЦ), като се започне с индекса за януари 1997 г.; като има предвид, че изискването да се изготвят ХИПЦ по никакъв начин не оспорва правото на държавите-членки да публикуват своите национални, нехармонизирани, инфлационни индекси, които те могат да решат да използват за целите на националната политика,
като има предвид, че Регламент (ЕО) № 1749/96 на Комисията от 9 септември 1996 г. за първоначални мерки за прилагането на Регламент (ЕО) № 2494/95 на Съвета относно хармонизираните индекси на потребителските цени (3) определя първоначалния обхват за ХИПЦ, който е ограничен до онези стоки и услуги, които влизат в обхвата на всички или почти всички национални индекси на потребителските цени (ИПЦ); като има предвид, че е необходимо да съществуват хармонизирани определения за цените, които следва да се взимат при съставянето на ХИПЦ, и по-специално третирането на субсидиите, отстъпките и възстановените разходи,; като има предвид, че остава необходимостта от конкретизиране на географския обхват на населението, включено в ХИПЦ,
като има предвид, че член 3 от Регламент (ЕО) № 2494/95 изисква ХИПЦ да се базира на цените на стоките и услугите, които могат да бъдат закупени на икономическата територия на държава членка за целите на прякото удовлетворяване на потребностите на потребителите; като има предвид, че цените, които не са платени в действителност от потребителите при такива покупки или разходите за пропуснати ползи, или лихвените плащания не са подходящи за целите на международните сравнения на инфлацията на потребителските цени;
като има предвид, че се отчита, че промените във възстановените разходи могат да не оказват влияние върху показателите на инфлацията в по-широк контекст, но същевременно като има предвид, че те реално съставляват съществена част от инфлационния процес, който влияе върху потребителите и следователно е необходимо да бъдат отразени в ХИПЦ;
като има предвид, че Статистическият програмен комитет (СПК) не представи становище в срока, определен от неговия председател; като има предвид, че в такъв случай, следвайки процедурата, предвидена в член 14, параграф 2 от Регламент (ЕО) № 2494/95, Комисията е длъжна незабавно да внесе в Съвета предложение относно мерките, които е необходимо да се предприемат,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1749/96 се изменя, както следва:
1.
приложение I се заменя с приложения Ia и Iб към настоящия регламент;
2.
в първо тире на член 1, думата „първоначално“ се заличава;
3.
буква a) от член 2 се заменя със следното:
„a1)
„Обхватът“ на ХИПЦ се определя като онези стоки и услуги, които се включват в паричните разходи за крайно потребление на домакинствата, съгласно определеното в буква a, точка 2). То се класифицира съгласно четирицифрени категории и подкатегории, посочени в приложение Ia, които произтичат от международната класификация COICOP и се нарича КЛППЦ/ХИПЦ (класификация на потребление по предназначение, пригодена съобразно потребностите на хармонизираните индекси на потребителските цени).
a2)
„Паричните разходите за крайно потребление на домакинствата“ се определят като онази част от разходите за крайното потребление, които извършват домакинствата при парични сделки през единия или и през двата сравнявани периода и които са посочени конкретно в приложение Iб. Освен ако не е посочено друго, приложение Iб следва определенията, дадени в Европейската система от сметки (ESA) 1995, съдържащи се в Регламент (ЕО) № 2223/96 (4). „Паричните разходи за крайното потребление на домакинствата“ представляват разходите, извършени за стоки и услуги, които се използват за прякото задоволяване на личните потребности или желания, или от:
a2а)
домакинства - от пребиваващи или от лица в чужбина; или от
a2б)
домакинства - от пребиваващи и непребиваващи на местната територия; или от
a2в)
множеството от домакинства, което влиза в обхвата на националното проучване на бюджета на домакинствата.
a3)
Използваните в ХИПЦ цени са покупните цени, заплащани от домакинствата за закупуване на лични стоки и услуги чрез парични сделки. Когато стоките и услугите са били предоставяни на потребителите безплатно, а впоследствие се продават на действителната си цена, промяната от нула до действителната цена, както и обратното, се отразява в ХИПЦ.
a4)
„Теглата“ в ХИПЦ представляват агрегираните разходи на домакинствата, извършени за всеки набор от стоки и услуги, включени в обхвата на ХИПЦ, изразени като дял от общите разходи за всички стоки и услуги, включени в обхвата
4.
Член 3 се заменя със следното:
„Член 3
Обхват
1. За съпоставими се считат ХИПЦ, съставени от ценовите промени и тегловни стойности за всяка категория парични разходи за крайното потребление на домакинствата, посочена в приложение Ia, които отразяват повече от една хилядна част от общите разходи, включени в обхвата на всички категории, които се включват съгласно предвиденото в параграф 2.
2. Обхватът на ХИПЦ се разширява, както следва:
a)
започвайки от изготвянето на ХИПЦ за януари 1997 г., държавите-членки обработват събраните данни, обхващащи категориите, отбелязани като „първоначален обхват“ съгласно определеното в приложение Ia;
б)
при изготвянето на ХИПЦ за декември 1999 г., но не и преди това, държавите-членки обработват събраните данни, обхващащи и категориите, отбелязани като „декември 1999 г.“ съгласно определеното в приложение Ia.“;
5.
в член 4 изразът „приложение I“ се заменя с израза „приложение Ia“.
Член 2
Като взема предвид мненията на комитета, създаден с Решение 89/382/ЕИО, Евратом (5), в срок до две години, считано от датата на влизане в сила на настоящия регламент, Комисията изготвя доклад и го внася в Съвета. В доклада се прави оценка на действието на разпоредбите на настоящия регламент, и по-специално на понятието за парични разходи за крайно потребление на домакинствата по отношение на съответните алтернативни понятия. Съобразно изготвения доклад Комисията може при необходимост да внесе в Съвета предложение за подходящи инициативи за изменение на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юли 1998 година.